11. รายการระหว่างกัน

11.1 ลักษณะของรายการระหว่างกัน

บริษัทฯ มีนโยบายที่จะปฏิบัติตามกฎหมายที่เกี่ยวข้อง ในการดูแลมิให้มีรายการระหว่างกัน
อย่างไรก็ตามในกรณีรายการเกี่ยวโยงที่อาจเกิดขึ้นในอนาคต
บริษัทจะดำเนินการตามขั้นตอนที่กำหนด
โดยตลาดหลักทรัพย์และหรือสำนักงานคณะกรรมการกำกับหลักทรัพย์และตลาดหลักทรัพย์
รวมทั้งจะนำเสนอต่อคณะกรรมการตรวจสอบเพื่อพิจารณาให้ความเห็นก่อนดำเนินการ

บริษัทฯ และ บริษัทย่อย มีรายการระหว่างบุคคลและกิจการที่เกี่ยวข้องกัน
ซึ่งเกี่ยวข้องกันโดยการถือหุ้น หรือการมีผู้ถือหุ้นและ/หรือกรรมการบางส่วนร่วมกัน
รายการดังกล่าวเป็นไปตามเงื่อนไขที่เป็นปกติธุรกิจและเป็นไปตามราคาตลาด
โดยได้เปิดเผยรายการ สรุปอยู่ในหมายเหตุประกอบงบการเงิน ข้อ 10

นอกเหนือจากรายการที่กล่าวข้างต้น บริษัทฯได้มีรายการซื้ออสังหาริมทรัพย์ 2 รายการ
เพื่อใช้เป็นส่วนเพิ่มของพื้นที่ทำการของสำนักงานใหญ่ สำหรับรองรับพนักงานของ
บมจ.ไทยพาณิชย์ประกันภัย และบจ.ไทยสมุทรประกันภัย
ที่รับโอนมาเป็นพนักงานของบริษัทตามแผนการควบรวมธุรกิจประกันภัย
โดยได้ผ่านความเห็นชอบจากคณะกรรมการบริษัท
และได้เปิดเผยรายการต่อตลาดหลักทรัพย์ตามหลักเกณฑ์ไปแล้ว มีรายการดังนี้

1. ซื้ออาคารชุดสำนักงานเลขที่ 100/48-49 ชั้น 25 อาคารสาธรนครทาวเวอร์ พื้นที่ 704.72
ตารางเมตร จาก บริษัท ไทยพาณิชย์ประกันภัย จำกัด(มหาชน) (บริษัทย่อยซึ่งบริษัทถือหุ้นอยู่ร้อยละ
92.69) ในราคา 38,800,000.- บาท โดยบริษัทได้ว่าจ้าง บริษัท ยูเค แวลูเอชั่น
แอนด์เอเจนซี่ จำกัด ซึ่งเป็นบริษัทประเมินราคาในรายชื่อที่ไดับอนุมัติจากกรมการประกันภัย
ในการทำหน้าที่ประเมินราคาทรัพย์สิน การทำรายการดังกล่าวมีขนาดรายการต่ำกว่าร้อยละ 15
ของสินทรัพย์ที่มีตัวตนสุทธิของบริษัทฯ และไม่ถือเป็นรายการเกี่ยวโยง
เนื่องจากเป็นรายการระหว่างบริษัทจดทะเบียนกับบริษัทย่อย
ที่มีบุคคลที่เกี่ยวโยงกันที่มิใช่บริษัทจดทะเบียนถือหุ้นในบริษัทย่อยไม่เกินร้อยละ 10
ของจำนวนหุ้นที่มีสิทธิออกเสียงทั้งหมดของบริษัทย่อย โดยได้ทำการซื้อขายเมื่อวันที่ 30 สิงหาคม
2549

2. ซื้ออาคารชุดสำนักงานเลขที่ 90/4 ชั้นที่ 1 อาคารสาธรธานี พื้นที่ 157 ตารางเมตรจาก
บริษัท สหพิทักษ์สิน จำกัด ในราคา 7,850,000.- บาท
ซึ่งบริษัทได้เช่าเพื่อใช้เป็นพื้นที่ทำการของฝ่ายสินไหมทดแทน โดยจ่ายค่าเช่าเดือนละ 103,620.-
บาท และมีการต่ออายุสัญญาเช่าทุก 2 ปี ทั้งนี้ บริษัทฯได้ว่าจ้างให้ บริษัท ยูเค แวลูเอชั่น
แอนด์เอเจนซี่ จำกัด เป็นผู้ทำการประเมินราคาทรัพย์สิน รายการดังกล่าวเป็นรายการเกี่ยวโยงกัน
เนื่องจากบริษัท สหพิทักษ์สิน จำกัด ถือหุ้นในบริษัทฯ อยู่ร้อยละ 7.26 และมีกรรมการจำนวน 4
ท่านของบริษัทฯ ถือครองหุ้นในบริษัท สหพิทักษ์สิน จำกัด รวมกัน เกินกว่าร้อยละ 10
ของจำนวนหุ้นที่เรียกชำระแล้ว โดยรายการดังกล่าวจะดำเนินการซื้อขายกันภายในเดือนมกราคม
2550

11.2 ความจำเป็นและความสมเหตุสมผลของรายการระหว่างกัน

รายการระหว่างกันข้างต้นและที่ผู้สอบบัญชีได้เปิดเผยไว้ในหมายเหตุประกอบงบการเงินนั้นไม่ว่าจะเป็นรายการทางด้านประกันภัยหรือด้านการลงทุน
กับบริษัทย่อย หรือบริษัทที่เกี่ยวข้องกัน เป็นรายการที่เกิดขึ้นซึ่งเป็นไปตามสภาพตลาด
เพื่อช่วยสนับสนุนการดำเนินงานของบริษัทฯ
และเพื่อประโยชน์ในการกระจายความเสี่ยงภัยของบริษัทฯ ซึ่งรายการดังกล่าว
เป็นไปตามวิธีการค้าโดยปกติ
และเป็นไปตามเงื่อนไขทางการค้าที่ได้ปฏิบัติโดยทั่วไปของธุรกิจประกันภัยและปฏิบัติตามเงื่อนไขข้อกำหนดของกรมการประกันภัย
โดยคำนึงถึงประโยชน์สูงสุดของบริษัทฯ เป็นสำคัญ

11.3 มาตรการหรือขั้นตอนการอนุมัติการทำรายการระหว่างกัน

ผู้บริหารของบริษัทฯได้กำหนดนโยบายการรับประกันภัยและการคิดอัตราเบี้ยประกันภัยของบริษัทฯ
ผู้บริหารในระดับปฏิบัติการและเจ้าหน้าที่รับผิดชอบในสายประกันวินาศภัย
จะพิจารณากำหนดหลักเกณฑ์ต่างๆ ลักษณะรายการ เงื่อนไข ขนาดรายการ
ที่เจ้าหน้าที่ในแต่ละระดับมีอำนาจในการอนุมัติการทำรายการ
รายการที่เกินอำนาจเท่านั้นจึงจะนำเสนอต่อผู้บริหารระดับต่อไปตามสายการปฏิบัติตามลำดับชั้นเพื่อพิจารณาอนุมัติ
หลักเกณฑ์ดังกล่าวใช้พิจารณากับทุกรายการ และใช้ปฏิบัติกับทุกบริษัทที่มีธุรกิจกับบริษัทฯ
จากขั้นตอนการปฏิบัติงานที่กล่าวข้างต้น ผู้บริหารหรือผู้ถือหุ้นที่มีส่วนได้ส่วนเสีย
จะไม่มีส่วนโดยตรงในการอนุมัติการทำรายการระหว่างกัน
ทั้งนี้คณะกรรมการบริษัทกำหนดให้ต้องปฏิบัติตามหลักเกณฑ์ของประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน

11.4 นโยบายหรือแนวโน้มการทำรายการระหว่างกันในอนาคต

แนวโน้มการทำรายการในระหว่างกันยังคงมีอยู่ในอนาคต
เนื่องจากนโยบายของหน่วยราชการที่ต้องการให้บริษัทประกันภัยทำประกันภัยต่อกับบริษัทประกันภัยและบริษัทประกันภัยต่อของไทย
และสนับสนุนให้บริษัทประกันภัยรวมตัวกันทำประกันต่อผ่านและรับประกันช่วงต่อคืนจาก บริษัท
ไทยรับประกันภัยต่อ จำกัด (มหาชน)
นอกจากส่วนหนึ่งเป็นการทำตามข้อตกลงกันระหว่างบริษัทประกันภัยที่จะทำประกันภัยต่อกับ บริษัท
ไทยรับประกันภัยต่อ จำกัด (มหาชน) เพื่อประโยชน์ในการเก็บสถิติ
และข้อมูลของธุรกิจประกันภัยในประเทศไทย

นอกจากนี้ หากมีรายการระหว่างกันอื่นหรือรายการเกี่ยวโยง ที่อาจเกิดขึ้นในอนาคต บริษัทฯ
ยึดหลักความถูกต้อง ความโปร่งใส และตามข้อกำหนดของตลาดหลักทรัพย์แห่งประเทศไทย ทั้งนี้
ผู้บริหารหรือกรรมการที่มีส่วนได้เสีย
จะไม่สามารถเข้ามามีส่วนในการอนุมัติรายการะหว่างกันดังกล่าว บริษัทฯ
มีมาตรการที่ให้ฝ่ายบริหารรายงานรายการดังกล่าวซึ่งจะเสนอให้คณะกรรมการตรวจสอบพิจารณาตรวจสอบ
และให้ความเห็นต่อความสมเหตุสมผลของรายการ
รวมทั้งความเหมาะสมของราคาเพื่อเสนอต่อคณะกรรมการบริษัทพิจารณาอนุมัติต่อไป

คณะกรรมการของบริษัทจะต้องปฏิบัติให้เป็นไปตามกฎหมาย ว่าด้วยหลักทรัพย์และตลาดหลักทรัพย์
และข้อบังคับของตลาดหลักทรัพย์แห่งประเทศไทย รวมตลอดถึงการปฏิบัติตามข้อกำหนดเกี่ยวกับ
การเปิดเผยข้อมูลการทำรายการเกี่ยวโยง
หรือการได้มาหรือจำหน่ายไปซึ่งทรัพย์สินที่สำคัญของบริษัทฯ